khistorydata/jeongjo-sjw-relations huggingface dataset:
정조 12년
以京畿監司狀啓孝昌廟擧動時待令前排軍兵等試放事傳于李亨元曰取考前例施賞後狀聞事回諭
정조 12년
以咸鏡監司狀啓十一月令薦新生靑魚生瓜魚限日不得封進惶恐待罪事傳于李敏采曰勿待罪事回諭
정조 12년
李祖承以司圃署提調臣徐有防言啓曰依傳敎惠慶宮菜蔬供上貢價本署添補錢計除外未上下餘數五百四十六兩以賑廳貸來錢追給之意敢啓傳曰知道
정조 12년
領議政金致仁箚曰伏以金海劇邑也弊邑也所當另加審擇而昨日政新府使申大順人雖了了全無踐歷未經一縣遽置大邑殊有乖於朝家用人之道新入銓地生疎無怪而不可無警吏曹參議推考金海府使申大順今姑遞改更令各別擇差恐不可已也取進止答曰省箚具悉卿懇李洪載申大順事竝依施仍傳曰此批答遣史官傳諭
정조 12년
戊申十一月初八日辰時上御誠正閣左右相禮堂入侍時同副承旨李敏采假注書李貞運記事官李相璜金祖淳左議政李性源右議政蔡濟恭禮曹判書李在簡以次進伏訖性源曰朝氣頗寒聖體若何上曰一樣矣上曰昨見嶺儒所獻冊子則諸人之忠義誠可偉也而見漏於道啓亦甚可怪今日之召見卿等者此也性源曰其時嶺賊出於下道倡義之類皆在上道故別無殉身之人道啓之見漏似或無怪其中表表著見者卽柳升鉉權萬而亦已褒贈矣濟恭曰此兩人臣之所筵奏者而亦不入於道啓者以其無殉身之事故也嶺儒言內以爲實無一毫希覬之事而其爲至冤者以希亮之出於下道故世人通視嶺南以賊窟也其時上道人士明知逆順之分多效倡義之擧若得回啓批旨則一道之光華極矣此外實無他意云矣上曰領相之意則殉身之外不可盡爲褒錄而予意則不然蓋戊申當昇平之餘民不知兵而能效親上死長之義者不下於壬辰殉節之流故以倡義殉身之竝爲狀聞下敎者此也濟恭曰朝家恩澤不可或廣而第當戊申初回之甲不可無優異之典矣上曰嶺南士夫府庫也其時雖或被誑惑而爲賊豈可以此盡棄一嶺之人乎予承先祖建極之治無論彼此遠近惟以通融收拾爲務且大臣事業在於以人事君右相則於嶺南必慣聲聞試以一二人先奏好矣濟恭曰倉卒不敢仰對矣上曰冊子中所錄諸人其於褒賞之典何以區別抄出耶卿等往復領相明日內草記稟處可也性源曰許多人雖不可一一褒贈冊子下送本道以爲刊布則或爲激勸之道矣上曰趙德隣以在謫身死尙在歲抄中黃翼再亦然此兩人旣非關於惡逆之事則不可無疏滌之擧右相知此委折乎濟恭曰德隣則以乙巳疏語有丙辰年臺啓而因故相趙顯命疏鞫問白放而其後更因臺啓被謫身死故當在歲抄中黃翼再則入於賊招亦鞫問白放而因臺啓被謫其後蒙放身故而反入於歲抄未蒙放秩事實大略如是耳濟恭曰臣每欲以戊申忠烈人金重憲事一陳筵席而含意未果今因酬酢之及於倡義敢此仰達矣重憲於戊申三月以過客宿淸州店舍是夜賊殺兵使據其城重憲詣軍門言曰願爲麾下士賊命入使階下侍重憲之意本欲近前得以刺殺賊魁至是計無所施退以宿翌朝又詣階下仰而言曰吾士夫族不當庭立遂上堂與列校竝立少頃頗睨視眉際殺氣微動賊疑之叱左右急縛探其懷有利匕首五刑皆具重憲不變色以義理喩賊喩訖罵不絶聲至死乃已賊棄其尸人閱其所佩囊得敗紙所籍知其姓名之爲金重憲而其居之在信川也廉撫使上其事後十餘年宗伯臣李成中白上贈三品職旌其閭命錄其子孫其忠烈之卓卓如此而今春倡義殉身採訪之時海西狀啓中金重憲三字不少槪見或由於重憲之無子孫而然歟抑道臣守令疎漏而然歟戊申忠烈不錄則已若錄之則臣恐無出於重憲之右者申命採訪似不可已矣上曰以卿所奏出擧條訪問該道可也出擧條濟恭曰宗廟署守僕雖曰下隷所開何如而俄聞政院使令一人捕校一人因微事修隙潛伺守僕輩出入捉去二人恣意毆打一人則無數批頰兩邊浮高一人則傷處狼藉運身不得後弊所關不可仍置捕校院隷問名移法司査實嚴治斷不可已故敢此仰達矣上曰本署事體至爲尊嚴院隷捕校之作黨毆打守僕萬萬驚駭後弊所關不可尋常處之爲先令該曹首犯校隷及作黨諸人一竝捉來嚴覈以聞可也出擧條命退諸臣以次退出
정조 12년
戊申十一月初八日午時上御重熙堂左副承旨入侍時左副承旨李祖承記事官金孝建尹行任金祖淳檢校直提學徐有防以次進伏訖上曰南公轍雖未出由勿拘擬入金海府使申大順改差其代今日政擬入事分付賤臣承命出傳上曰丁巳年六月日記持入賤臣承命持入上命祖承考見都目日記訖命退諸臣以次退出
정조 12년
兼都承旨沈豐之藥院直行左承旨李時秀坐直右承旨李亨元坐左副承旨李祖承坐右副承旨尹行元坐同副承旨李敏采坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
沈豐之啓曰左承旨李時秀今日不爲仕進卽爲牌招何如傳曰允
정조 12년
李亨元啓曰同副承旨李敏采今日不爲仕進卽爲牌招何如傳曰允
정조 12년
傳于李祖承曰玉堂單番已至多日政官牌招開政
정조 12년
李時秀以弘文館言啓曰本館上番連日闕直事甚未安今日政新除授玉堂待下批仍卽牌招以爲推移入直之地何如傳曰允
정조 12년
李敏采啓曰左承旨李時秀今方入侍臣吏兵批兼進之意敢啓傳曰知道
정조 12년
有政吏批判書宋載經參判朴祐源牌不進參議李洪載同副承旨李敏采進啓曰判書宋載經參判朴祐源俱病不來小臣獨政未安何以爲之敢稟傳曰只出緊任以李殷模爲校理李東稷爲副校理李尙度爲修撰
정조 12년
兵批判書李文源進參判具㢞病參議宋鍈病參知柳誼入直同副承旨李敏采進以李彦敬爲訓鍊副正李命植爲知事副司直洪秉纘曺允大韓用龜沈興永宋翼孝鄭福煥副司果李東稷
정조 12년
以京畿監司狀啓內司及各宮奴婢宣頭案待明秋擧行令廟堂稟旨事傳于李敏采曰依狀請施行事回諭
정조 12년
李敏采以刑曹言啓曰頃因慶尙監司金光默緘答關文本曹啓目判付內觀此嶺伯推緘功則以三代祖懸錄議則以四代孫縣錄三代祖四代孫之稱今始初聞該曹之循例回啓大是不察當該堂上從重推考此回啓勿施原公事還下送使之釐正上送誤錄委折査問草記事判下據功議誤錄委折發關査問於該道道臣矣卽接回移則以爲今此功議之誤錄出於未諳格例不能審愼之致惶恐之極不知所喩云矣敢啓傳曰知道
정조 12년
李敏采以刑曹言啓曰典僕黃仁壽等擊錚草記批旨內不有官決有此煩籲民習極可駭自本曹科罪初何心斥賣又何故還推也斥賣旣分明則還退果無義此訟立落惟在斥賣眞僞況泮人其麗不億此似一事渠輩生理所關非細前判堂回啓之時果以斥賣眞僞査實云乎且是未出代之知館事卿其更爲往復停當論理草記回啓俾泮人無至失業之境可也事命下矣取考買賣文跡則江民之斥賣於泮人在於己丑毫無可疑之端而前前判堂之決給江民非謂訟理之所宜還退特以前後法司處決皆以鹽醢物種本屬江民舊業泮人外居又係法文禁條故只請依本曹前日處決草記施行而已第念泮民外居惟在泮長法官申禁之如何至於鹽醢廛之買作渠輩基業分授舊廛人子孫或其他江民初非可禁之事何必預慮其外居不念其生理使之還退於二十年之後乎以此往復於前前判堂則亦不以爲不然到今處決只當以買賣之法爲據泮人處還爲決給俾爲支保之資外居一款令本館依法察飭何如傳曰允
정조 12년
李敏采以義禁府言啓曰黃海監司李敬倫査啓據刑曹粘目內殷栗前縣監李鼎烈時縣監宋啓來等移本府處之事允下矣李鼎烈今方待命卽爲拿囚而宋啓來時在任所云依例發遣府羅將拿來何如傳曰允
정조 12년
以李鼎烈囚單子傳于李敏采曰保放
정조 12년
戊申十一月初九日辰時上御重熙堂左副承旨入侍時左副承旨李祖承記事官金孝建李相璜金相淳閣臣徐有防以次進伏訖上曰政官入來乎祖承曰俄有下敎只出參議牌矣聞方陳疏云矣上曰大臣雖有請罪不過體例間事豈敢以此引義乎違牌勿爲呼望催促入來可也命退諸臣以次退出
정조 12년
戊申十一月初九日申時上御重熙堂左承旨入侍時行左承旨李時秀假注書趙台榮記事官李宗烈記注官金鳳顯以次進伏訖上曰政事望筒持來賤臣承命出持入上曰玉堂只有三窠與否知入賤臣承命出回奏曰又有四窠而排望無人只出三望云矣上曰兵判入來開政事分付命退承史以次退出
정조 12년
惠慶宮中宮殿內閣政院玉堂藥房朝廷二品以上六曹堂上口傳問安答曰知道
정조 12년
李亨元啓曰備邊司郞廳來言今日賓廳日次而王大妃殿誕日問安相値不得來會云矣敢啓傳曰知道
정조 12년
李時秀以文禧廟營建廳言啓曰本廳堂上戶曹判書臣徐有隣與監造官繕工監監役臣趙鎭圭進詣本廟奉審則廟內外俱無頉處之意敢啓傳曰知道
정조 12년
戊申十一月初十日午時上御重熙堂左副承旨入侍時左副承旨李祖承假注書趙台榮記事官李相璜金祖淳以次進伏訖上命讀公事仍書判付訖命退承史以次退出
정조 12년
兼都承旨沈豐之仕行左承旨李時秀仕右承旨李亨元仕左副承旨李祖承仕右副承旨尹行元仕同副承旨李敏采坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
傳于李時秀曰同副承旨與輪對官入侍
정조 12년
李敏采啓曰諸承旨有稟達事來詣閤外請對矣傳曰已下敎於入侍承宣矣
정조 12년
傳于李時秀曰義理關係與否豈無商量者乎本事處分委折亦豈無考據者乎予之一念惟在明天理追先志六字事有關於追先若或一分相妨於義理則固不敢爲也至於此事不然況予之嚴於義理豈不若今日承宣乎昨於草記批下之後屢請承傳色繳納至四更不休看作大事然擧措殊不堪一笑況昨日丙辰日記考出之後尤豈敢若是昨日坐直承旨爲先從重推考
정조 12년
傳于李敏采曰政官牌招開政
정조 12년
傳于李敏采曰玉堂番次苟艱在外及未肅拜玉堂許遞今日政差出
정조 12년
有政吏批判書宋載經參判朴祐源病參議李洪載進同副承旨李敏采進啓曰判書宋載經參判朴祐源竝牌招不進小臣獨政未安何以爲之敢稟傳曰只出緊任以金履鏞爲校理韓用龜爲副校理鄭致淳爲修撰李東稷爲中學敎授
정조 12년
傳于李敏采曰玉堂排望苟艱多儲窠云違牌坐罷人敍用在外玉堂許遞今日政差出
정조 12년
吏批再政以李敬五爲副應敎徐配修爲校理宋翼孝爲副校理李太亨爲副修撰
정조 12년
李敏采以禮曹言啓曰依下敎以慶尙道幼學李鎭東等上言回啓批旨內辭意問于大臣則領議政臣金致仁以爲臣取見嶺儒所納冊子則當戊申亂逆之日十數邑前銜儒生相率倡義聚衆部署雖無鏖兵斬賊之功發通曉告各自激勵可謂不負鄒魯之遺俗有足可尙而第其上言措辭與封納冊子已是越格別錄以下三十餘人率多隨意崇奬別無公私證跡猥越甚矣況權榘則累出逆招節節可疑按撫使朴師洙自嶺還朝以榘獄辭之一皆飭詐力請更拿此竝昭載於勘亂錄而今乃全掩事實許以忠節卽此一事可反三隅今若專信其言追加褒賞則適足爲傷國體而開倖門之歸以此冊子下送本道使之詳覈虛實論理狀聞後更爲稟處似宜至於金聖澤趙德隣黃翼再皆在罪籍而聖鐸則得罪名義至於杖謫德隣則敢陳凶疏語意陰慘而肆然混置於諸人稱冤之中欲售其嘗試之計者情狀痛惡狀頭李鎭東不可不嚴加勘處以懲日後云左議政臣李性源以爲取見嶺儒所納冊子則備載倡義時上副將以下部曲姓名及檄書通文足見鄒魯之鄕士風之忠義激感而第念此係私家文書固不可憑信倡義外別錄等諸條附陳已不免挾雜雖以倡義諸人言之十三郡中安東爲首安東之上副將已於今春特降超秩贈官之命則其餘十二邑上副將便是已蒙褒尙今若遍加則朝家恩典反歸屑越臣意則令該曹考出各其邑可據文蹟刪去繁蕪只錄姓名及諭檄文字下送本道監營使之刊布則庶爲激勸感發之要矣云右議政臣蔡濟恭以爲嶺儒之必欲以戊申倡義一塵睿覽者其意非出於別有希望蓋欲暴白其嶺南士夫當賊變之際嚴於逆順之辨而忠義所發矢死靡悔之蹟也其心雖苦其徹無路今乃於禮曹覆啓之批洞悉其忠義所激嗟賞其鄒魯餘風十行辭旨昭回日星儒生輩抱此以歸則六十年蘊結可洩七十州志願斯足他日隕結之報庶可期士士同然雖以朝家酬報之典言之華衮之褒萬世可傳又況所陳冊子將使之入梓廣布以爲他道感聳之資則其褒忠奬義豈可與貤贈存恤之猶屬循常者同日道哉臣見如此此外無他可達矣云大臣之議如此上裁何如傳曰取見所進冊子多示歎賞仍命收議大臣意豈徒然乎哉欲使鄒魯之鄕忠賢之裔得洗六十年積冤厚誣也大抵詿誤場中擧能超拔至有爭先倡義之事其氣節誠忱可謂自別於他道舊甲重回舊功咸錄以此時見此冊烏可無拔例褒嘉之典而今見諸議雖有參差亦何必求其苟同令本道更査稟處事撮要刊布事竝依領左相議施行而觀此冊子其時號召安撫之功趙德隣黃翼再誠有之翼再之橫罹本有公證德隣本事雖未到底諦悉而先朝下敎旣許以望士晉秩擇用置之近密後十年臺臣追提乙巳疏語請竄而一故相疏請拿覈俾暴其冤及其置對也一故相以幾不免枉害無罪爲說畢竟有給馬賜米護其行之恩典況自乙亥以後國是大定而亦下給牒之命且況近日過於此之事苟無關於大隄防猶且蕩滌而疏通至於兩人事先朝之恩眷若此故相之擧措又如許是年是人政合紀錄故承旨慶尙上道號召使趙德隣故牧使右道召募使黃翼再罪名歲抄中特爲蕩滌此乃仰述恢蕩之聖意凡我嶺土人士知予今日申諭之意益勤絃誦之工孝於家忠於國萬子孫無斁以答我先大王天地覆燾之盛德大恩事知悉可也
정조 12년
兼都承旨沈豐之行左承旨李時秀右承旨李亨元左副承旨李祖承右副承旨尹行元同副承旨李敏采等疏曰臣等伏見大臣收議批旨下者有被謫蒙放罪人趙德隣罪名蕩滌之敎臣等相顧愕眙竊不勝憂慨之至噫趙德隣一疏尙何言哉用意絶悖遣辭之凶慘直與甲辰敎文中句語一串貫來則其詬罵天日斁滅倫常之罪可謂上通耳一聞其名毛骨懼悚凡有血氣之倫者莫不斷之以凶疏目之以惡逆則此非特先大王之罪人實是千萬世之罪人雖以我先大王恢弘之德屢下決處之敎而懲討之論愈久愈激丹書自在鐵案永垂則其何可擬議於疏釋二字乎假使德隣有戊申召號之擧前此凶疏之出逆節已彰露無餘矣召號一事本不足有無於其間而始焉投章肆發不道之說終也揭竿若將禦侮者然其可以此而掩其凶疏曰以非逆乎人君御世之用人臣報國之道亦豈無以勞而赦過將功而贖罪者而此特薄過微罪之可赦可贖者而言也今此德隣則卽詬罵天日斁滅倫常之一逆豎耳逆者天下之極惡也覆載之所不容神人之所共憤一負此名洗濯他不得況其召號之勞極微細凶悖之罪極狼藉者乎又況其疏中不道之說傳襲乎甲辰敎文唱喁乎前後亂逆者乎以此論之其所謂召號之擧不過出於死中求生之計而初不可以勞勩言也噫嶺南鄒魯鄕也十三州倡義之人在處響應忠君報國之心卓然可觀而每以麟亮之近出爲一魚混川之恥矣若使德隣因此而疏釋之蕩滌之與褒贈諸人同條竝貫則忠臣義士而有知豈不包羞齎抑於冥冥之中乎噫彼嶺儒之見不曾及此混擧德隣之名視同無故寧不寒心乎至於黃翼再之所犯關係甚重亦豈可擧擬於蕩滌之中使隄防由此而慙壞義理由此而愈晦乎臣等忝居惟允之地不覺憂歎之至深夜瀆擾繳納路阻又伏奉俄下傳敎誨責備至而所關至大奉承末由玆敢相率陳章冒死仰瀆伏乞聖明亟加三思特寢趙德隣黃翼再罪名蕩滌之命仍治臣等違命之罪以肅朝綱千萬幸甚以諸承旨聯名上疏傳于李敏采曰明天理正人心存天下之大防扶天下之大綱予亦略有所得於宋賢東儒之說者豈或歇後於此等處有昨日處分乎憧憧一念輒於義理邊着眼而至於趙黃事切有斟量者存焉黃固無論趙亦可恕先朝下敎若曰文字罪其人非王者美政登筵諸臣亦莫不贊揚無一人立異者其後聖敎又若曰乙巳疏辭中第九條引喩出於朱子甲寅封事第十條正名實三字尤不可以此爲罪蓋以是非分名實協贊諸臣之所不免也委官以下同然仰贊白放之請至發於按法之列逢今年述古事有何不可之端觀此承宣疏語不識事實委折之如何直以兩人名姓之罕見聞眼瞠口呿擾擾攘攘殆若生出別般及案事端而曲加疏辭者然諸承宣事誠大孤陋尙有關於辛壬大義則予之嚴防而嚴守其可不若今日不解事之承宣輩乎今人昧於典古爲痼疾遇事輒如是顚倒似此等人難以常例過加飭責此上疏爲先還給使諸承宣取考堂后所在乙巳丁未戊申丙辰丁巳戊午己巳丙子等年日記以解滋惑之心可也
정조 12년
兼都承旨沈豐之行左承旨李時秀右承旨李亨元左副承旨李祖承右副承旨尹行元同副承旨李敏采等疏曰伏以臣等以趙德隣黃翼再等罪名蕩滌批旨還收事陳疏而未承兪音求對而未蒙引接荐承不敢聞之敎衷情震剝求死不得終至於相率歸院依例頒布臣等始犯違命之誅終有失職之罪自顧惶恧無地容措聯陳自劾之章徑出禁扃之外伏乞聖明亟降威罰重勘臣等之罪以昭法紀以安賤分千萬幸甚答曰省疏具悉卿懇勿辭行公
정조 12년
傳于李敏采曰疏批已下諸承旨牌招
정조 12년
大司憲金載順疏曰伏以臣卽伏見傳敎下者知有趙德隣黃翼再罪名蕩滌之命竊不勝憂歎之至惟彼兩罪人之負犯狼藉關係甚大實非尋常罪孽之比也前後蕩滌之典不止一再而初未嘗擬議於其間者誠以義理所關隄防至嚴不可以身故而有所寬貸也今此特命固知大聖人權度斟裁之有在而凶孽生希覬之心王綱有不振之慮餘憂所及恐不可以不念也喉院繳還之請實出惟允之義而不賜開許群情憂鬱伏願聖明穆然深思極寢成命以光轉環之德不勝幸甚答曰省疏具悉處分自有斟量矣
정조 12년
戊申十一月十一日巳時上御誠正閣同副承旨與輪對官入侍時同副承旨李敏采假注書趙台榮記事官李相璜金祖淳奉常正李壽咸敦寧判官鄭東保軍資判官鄭文在禮曹正郞鄭最成兵曹正郞吳鼎源校書判校申昕戶曹正郞李東鉉內資主簿朴英遠議政府司錄高應觀尙書直長金永聃都摠經歷李國培典設別檢黃仁燾刑曹正郞趙景鎭以次進伏訖上曰輪對官進前各奏職姓名所懷可也壽咸等以次仰奏職姓名訖仍奏曰無所奏矣命輪對諸臣先退上曰慶尙道封章儒生入侍出榻敎賤臣承命出與幼學李鎭東鄭章簡金相寬柳鳳祚金應鍊金永斗李鎭憲生員權運標偕入進伏上曰儒生進前各奏姓名居住及爲誰某子孫可也鎭東曰居在禮安而故監司李溟翼之玄孫也章簡曰居在榮川而故相臣鄭琢之六代孫矣相寬曰居在榮川而故大司憲金應祖之六代孫矣鳳祚曰居在安東而故牧使柳雲龍之八代孫矣應鍊曰居在榮川而故文節公金淡之十一代孫矣永斗曰居在順興而故文節公金淡之十二代孫矣鎭憲曰居在醴泉而故參判李堣九代孫矣運標曰居在寧海而故縣監權萬斗六代孫矣上曰昨下批旨爾等似未及見之故別書一通以給爾等詳見可也予若知爾等之屢朔伏閤彷徨於闕門咫尺之外則豈使留遲之至此耶今當舊甲重回褒忠紀功之日冊子中所載諸人皆以忠賢之裔辦此倡義之擧予固賞歎之不已矣大抵黨目一出臭味各殊近來朝廷之視嶺南殆同異服誠可慨然當初下道之賊變專由於詿誤誑惑之致而不知逆順之分故也京師根本之地而近來凶逆多出於京師今不以此盡棄京師之士夫則奚獨於嶺南以此盡棄乎且近所謂嶺南之收用者不過先正子孫若而人而已是不過慰說之意也此豈朝廷之美事乎每欲以此事一番下敎而未果矣今見爾等之章可謂如癢得搔鄒魯之鄕忠義之節從此彰著自今以後環一路六十年積冤厚誣可得以洗寧不美哉當此人才眇然之日嶺南許多人士必多有收用者今若蒐致竝列於朝端則豈不爲恢蕩之道耶右相則於嶺南聲息似不疎故向日筵中已有酬酢爾等亦以此意傳布坊巷使知有今日筵敎之如此可也上敎敏采曰草記批旨及歲抄單子已爲頒布乎敏采袖出批旨與單子奉置上前仍奏曰聖敎雖出於恢蕩之至意而關係莫重隄防至嚴批旨決不敢頒給於儒生矣上曰承旨新叨生疎有何所知而若是煩瀆乎敏采曰名義所關公議至嚴則臣不敢奉承矣上曰承旨但當承敎出納而已似此擧措極爲駭然矣先朝下敎昭載日記十行渙發至於今日安敢更事瀆撓乎疏中第九條引喩下敎以甲寅封事爲之證左第十條名實下敎亦傳諸是非有何更爲云云此若關於辛壬大義理則予豈或有所放過乎敏采曰渠輩之冊子中德隣翼再之混錄已極挾雜豈可以此遽施蕩滌之典乎且德隣凶疏語意陰慘非獨此數句折而已此事何等關係而臣豈敢遽然奉承乎上曰何敢乃爾斯速傳給可也敏采曰臣雖無似只知有義理而已雖至被罪實無奉承之望矣祖淳曰臣以史官登筵而自有區區微見雖涉猥越敢此仰達矣今此承宣所奏實爲允當殿下何乃催折之太甚耶上曰汝是乃祖之孫予亦不得使汝勿言至於承旨則豈非不緊之甚者乎祖淳曰蓋德隣之爲逆在於乙巳凶疏而凶疏中所謂匪心無求云云者是豈臣子之所敢萠諸心發於口者哉殿下雖以朱子封事中有此語爲敎此則時有同異而德隣之凶豈可比於朱子乎且凶疏中又有倉卒掩涕等說其用意之祕譎遣辭之凶悖實有浮於泰億之敎文泰億之爲逆斷案在於敎文中半夜二字則德隣之倉卒二字尤豈不陰險於半夜二字乎究厥心腸毛骨悚然逆如德隣而若以年久事宿之故敢生伸雪之計而朝家又從而放忽之疎釋之視同尋常若此不已則竊恐己巳餘黨復生覬覦之心也上命司謁出給傳敎於儒生命鎭東讀訖上曰承此傳敎爾等之心皆充然有得乎鎭東曰感泣之極無容更達矣上曰於爾等可謂與有榮矣祖淳又奏曰凶逆如德隣而尊之戴之至請伸雪者亦是凶逆也殿下雖曰慰善人使之充然於心固不可勝爲反欲使凶逆輩充然有得未審殿下欲安用而爲此乎上曰承旨方欲處分而以其生疎之致故姑不下敎矣命退諸臣以次退出
정조 12년
戊申十一月十一日午時上御重熙堂左副承旨入侍時左副承旨李祖承假注書趙台榮記事官尹行任金祖淳以次進伏訖上曰閤外諸承旨屢承不忍聞之敎而終不退去寧有如許道理臣分乎如是之故義理尤益晦矣斯速退歸批旨卽爲頒布可也命退承史以次退出
정조 12년
戊申十一月十一日初十日夜二更禮曹收議草記批旨有趙德隣黃翼再罪名蕩滌之命坐直承旨李祖承李敏采再次繳還以司謁下敎曰若更請承傳色院隷使近仗軍士這這捉去復請承傳色至再至三而不下來十一日都承旨沈豐之左承旨李時秀右承旨李亨元右副承旨尹行元仕進後聯名上疏有還給之命詣閤請對則以司謁口傳下敎于都承旨曰都承旨及右副承旨旣在藥院不當干涉於此等事斯速退歸藥院可也都承旨沈豐之奏曰趙德隣凶疏關係至重繳還而路已阻矣陳疏而未蒙允矣不得已相率請對不得請則不敢退矣又下敎曰此時藥院遽然擅離亦非臣分之所敢出斯速退去豐之又奏曰嚴敎屢下而趙德隣關係至重不得請之前不敢爲退歸之計矣其後屢下不忍聞不敢聞之敎而輒以關係至重不敢遽退之意仰奏矣左副承旨入侍退出而又傳不敢聞之敎故仍頒布陳疏徑出矣以司謁口傳下敎曰諸承旨疏批以前例書頒卽爲牌招又以司謁口傳下敎曰諸承旨斯速牌招而若有牌不進呼望之擧則院隷當各別科罪都承旨則有別般下敎事入來之時勿爲前導使之斯速入來又下敎曰人臣事君只一心字而已始不以如此人知之以今日擧措觀之則都承旨之心誠有所不可知者矣事係緊重則碎首天陛可也不然則姑爲頒布以待公議可也不此之爲協陽門一步地不肯移動不忍聞不敢聞之敎聽若尋常此何擧措此何心腸待其入來坐之啓板前同副承旨傳此下敎其心所存使之詳陳又下敎曰便出閤門一步則當不聞不敢聞之敎而堅坐不動屢下嚴敎殆同樂聞是何臣分近來政院事誠不成說比如喫了飮食須要中氣通利然後始有滋益之效政院則不然中間壅遏命令不通安在其喉舌之義乎向來李時秀李亨元皆親承飭敎而今日擧措又復如前似此規模必當一番釐革而後已諸承旨如不直陳其所以然之由則當以鞫囚例治之都承旨如不直達其心之所在則亦當以鞫囚治之待其入來使之一一指陳又下敎曰諸承旨入來乎斯速知入又下敎曰當初下敎不啻縷縷皆是匪怒伊敎出自眞情而頑然不動恬不知變其可謂之有臣分乎今日此事非謂不干於諸承旨最爲襯切於都承旨今日閤門之一步不移是何意思此一款使之直陳雖有藥院許久之勞決不可以此饒貸使之知悉而一一知入又下敎曰諸承旨入來與否知入又下敎曰招致都承旨於啓板前傳此下敎亦令諸承旨參聞都承旨及諸承旨入來聽傳敎於啓板前又下敎曰同副承旨與都承旨來詣閤外諸承旨亦爲詣閤同聽下敎都承旨及諸承旨進詣閤外以司謁口傳下敎于都承旨曰人臣事君只一心字而已予於都承旨不以如此人知之以今日擧措觀之則都承旨之心誠不可知矣事係緊重則碎首天陛可也不然則姑爲頒布付之公議可也而不此之爲旣上疏又詣閤請對協陽門一步地終不離動不忍聞不敢聞之敎不啻屢次聽若尋常此何擧措此何心腸乎其心所在斯速知入豐之奏曰趙德隣凶疏關係至重而遽下蕩滌之命故臣職在出納不容泯默陳疏而未蒙允求對而不得請以至於屢犯唐突之罪者只出於爲國願忠之心而已豈有他心乎又下敎於都承旨曰忠之一字豈可自下言之乎此下不忍聞之敎趙德隣之有罪無罪姑舍之旣承不忍聞之敎而終不下閤門一步地豈非樂聞不忍聞之敎而故犯耶其心所在斯速告達可也豐之奏曰德隣負犯極其凶慘臣等之所以請對閤外不卽退去者只欲得借方寸之地悉陳衷情感回天聽亟寢成命而忱誠淺薄未能仰格荐承截嚴之敎求死不得無他可達之辭矣又下敎於都承旨曰予之所以嚴於辛壬義理者豈不若都承旨乎此下不忍聞之敎豐之奏曰天威震疊小臣罪合萬死矣又下敎曰爲國願忠天威震疊等文字出自何處乎斯速知入豐之奏曰嚴敎至此無辭仰達矣又下敎于李時秀李亨元曰向者以線還事飭敎果何如耶至有著爲定式之命則事當銘心遵守而不過數朔恣意壞了其罪尤倍於他承旨矣都承旨雖曰一院之長上疏與請對一從其指揮不思所以仰體申嚴之下敎者其果成說乎一從都承旨之指揮則其果做得何許好官耶時秀奏曰小臣雖極迷頑伊時飭敎銘在心肝凡於繳還覆逆等事豈敢復萌於心而關係甚大自不覺其復陷死罪惶懍之極無辭可達矣亨元奏曰臣雖萬萬愚迷今夏旣承丁寧之敎繳還等事豈敢一毫生心而今此趙德隣事關係至重故不覺其自陷死罪臣罪至此更無可達矣又下敎曰旣聞不敢聞之敎則宜有惶蹙悔悟之意而三承宣雖不足責三承宣中無一人以下敎如此只當退去發論者此豈成說乎時秀亨元等奏曰臣等承聞不敢聞之敎震迫抑塞誠極罔措而未及以退去發論者固是臣等之死罪矣又下敎於都承旨曰德隣之所坐若是惡逆則予豈不若承宣之所知乎若有極層凶逆則承旨輩將何以處之乎豐之奏曰臣等雖甚愚迷旣承向來飭敎之下豈敢或忘而德隣所犯實是極層凶逆是以不得不違越飭敎冒死煩瀆若下此一層則豈敢不奉承向來飭敎乎又下敎曰誠如都承旨言德隣果是極層之劇逆則屢下不忍聞之敎而無意頒布及聞李祖承之言始乃頒布者亦何故也若然則逆節如李玄逸李鳳徵金聖鐸之類而有給牒之擧則只憑李祖承之言而亦將擧行乎豐之奏曰屢承不忍聞之敎而不敢退去者出於一登前席畢陳衷情得請乃已之計而及聞李祖承之言則入侍時下敎又是不敢不奉承之嚴敎故惶怯失措遂至頒布此尤臣罔赦之罪矣又下敎於都承旨曰古人亦有恐負翟黑子之說矣司謁所傳亦上敎也承旨所傳亦上敎也而司謁傳命之時則聽若不聞終不頒布豈非覆載難容之罪乎且況李祖承所傳之下敎別無加於司謁所傳之下敎而以其一言卽爲頒布此是何意卽爲直對豈不以李祖承頻爲入侍之故而從其言歟都承旨陋矣豐之奏曰不能終始力爭實是小臣惶愧欲死者而難容於覆載之罪矣又下敎曰都承旨旣以頒布自處以覆載難容之罪若然則身爲承旨坐聞不忍聞之敎而不卽頒布者爲難容之罪乎承順下敎而頒布者爲難容之罪乎此無他專由於不畏下敎畏怯外間物議而然也豐之奏曰臣雖甚無狀豈敢以下敎與外議論其輕重乎亶出願忠之心矣又下敎於都承旨曰舊甲重回舊功咸紀特命諸道使之廣採有功有勞者皆令啓聞載之綸音頒示中外此是已了當之事而至於趙德隣黃翼再初不入於狀聞中旣非朝家所知則果誰知之而得來乎豐之奏曰以聖上紀功之聖念當此舊甲之重回誕降表忠綸音奬勵忠節凡在聽聞莫不欽仰感聳而若使德隣竝蒙紀功之典以至其罪名之蕩滌則忠逆不免混淆此臣所以憂慨不欲生者也至於嶺儒之上來非臣之所可知下敎之下無辭仰達矣又下敎曰於此事惟都承旨獨自擔着者果何委折乎豐之奏曰此豈但小臣之憤痛欲死者乎凡有血氣之倫秉彝之天者必當與小臣同此憤痛矣又下敎曰此是已磨勘之事而以似此都承旨在院之故有如此之事此一端詳陳可也豐之奏曰聖敎至當如臣無似忝居喉舌未能逆折奸萌使凶孽生心嶺人之今番擧措莫非輕朝廷之致臣罪到此尤合萬死矣翌朝下敎曰昨日下敎非爲趙德隣事也必欲矯革政院痼弊而然也大抵近來政院無論事之輕重大小惟以繳還爲事小而罷削大而流竄作爲準限己則圖免委之他人以爲避謗之計襲以爲例便成痼弊以至命令壅遏豈不寒心乎繳還故事也予豈欲使之全然廢却乎凡所繳還各有其宜有可以一番而止者有可以再三而止者畢竟付之公議而已豈可一味以繳納爲事使外間漠然不知爲何事乎此後則其能一變此規不復爲襲謬之擧耶豐之等奏曰飭敎若是申複敢不奉行乎又下敎曰向日飭敎李時秀李亨元洪仁浩聞之矣今之六承宣與洪仁浩七人更加着意昨今下敎及所奏之言謄出一通載之日記仍載故事使後來承宣知悉遵守曉諭院吏使之依此擧行諸承旨則退去可也
정조 12년
兼都承旨沈豐之藥院直行左承旨李時秀坐右承旨李亨元坐直左副承旨李祖承坐右副承旨尹行元坐同副承旨李敏采坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
以禁府都囚徒傳于李敏采曰近來宣傳官輩所爲極爲無形甚至莫重軍兵去就有此遺漏之擧尤極痛駭而旣是混犯容或一分可恕爲先以公罪勘放後草記
정조 12년
李敏采以弘文館言啓曰新除授副應敎李敬五校理金履鏞副校理宋翼孝副修撰李太亨竝卽牌招察任何如傳曰允
정조 12년
李亨元以兵曹言啓曰新除授五衛將李灌老病沈重時月之內萬無起動肅謝之望呈狀乞遞宿衛輪番之任不可久曠今姑改差何如傳曰允
정조 12년
李敏采以義禁府言啓曰時囚罪人金鎭鼎爲先以公罪勘放後草記事命下矣金鎭鼎傳敎內近來宣傳官輩所爲極爲無形甚至莫重軍兵去就有此遺漏之擧尤極痛駭而旣是混犯容或一分可恕爲先以公罪勘放罪取考律文則大明律制書有違條有曰凡奉制書有所施行而違者杖一百云矣金鎭鼎杖一百以公罪收贖放送之意敢啓傳曰知道如有功議各減一等
정조 12년
李敏采以義禁府言啓曰金鎭鼎杖一百以公罪收贖事照律草記批旨內如有功議各減一等事命下矣金鎭鼎無功議云矣敢啓傳曰知道
정조 12년
刑曹啓目粘金鼎鉉之乘醉鬪歐渠旣自服朴枝彬之挾憾批打自有公證李仁喆雖未下手亦不可無罪劉哥守僕酗酒相鬪律照勘王義進均是酒徒旣無所犯嚴飭放送何如判付啓依允爲旀無論曲直下手之罪不可歇治金鼎鉉朴枝彬等段從重勘律劉哥段分揀爲良如敎
정조 12년
領議政金致仁箚曰伏以臣伏見該曹收議草記批答下者至有趙德鄰黃翼再罪名蕩滌之敎臣不勝驚愕憂歎之至翼再所坐臣固未詳其虛實德鄰乙巳疏語曾雖未見第以丙辰諫啓與避辭見之則其疏中無意匪心倉卒飮涕等人所傳道之三四句節外其於正名實條至謂之提說許多凶言指擬叵測爲賊檄掛書之張本云云則其至爲陰慘槪可推知逮捕命下後下敎若曰拿鞫德鄰不過欲受其一通供辭以破嶺人之疑惑果能善供明本情之不然則可矣及其推問也旣不自服其誤又不自明其心特以年八十難於加刑遽命放送先臣力陳其異於疊罪依前發配其後臺啓旋請加律至翌年金聖鐸事出始蒙允兪矣夫以先朝安反側之聖念一疏三謫尙在罪籍其負犯之深關係之重何如也今殿下不詢在廷徑下處分喉院繳納責敎嚴截視之如薄過俾不得有言不料聖明之世有此過中之擧從此隄防之蕩然世道之乖亂竊恐非細憂也雖然臣於日昨收議敢請狀頭嘗試之罪而殿下不惟不從許乃反竝本事而蕩滌之於是乎臣之妄言之誅無所逃矣兢懍惶恧蹙伏俟勘伏乞聖上亟賜斥退仍降嚴譴使公法行而私心安焉千萬幸甚取進止答曰省箚具悉卿懇今番兩臣處分不惟逢舊甲紀舊勞予之所裁量決定者以先王之心爲心卿可不以先卿所執爲歸乎其詳在記注此不更煩而日昨獻議卿雖盛論不當許予見略有參差果不得副施此爲可歎而在卿有何毫分難安之端卿須安心勿辭卽起視事仍傳曰此批答遣史官傳諭
정조 12년
左議政李性源箚曰伏以臣於日昨以嶺儒上言事承命獻議敢請倡義錄之令本道刊布以示褒勸而已至於卷末所列諸人之不係倡義者初不論及只以繁蕪之可刪挾雜之宜斥略有所陳及伏見批旨下者有趙德鄰歲抄蕩滌之命此則非臣愚慮之所敢到也德鄰乙巳疏臣實未見前席下詢之下不能詳對但以當拔冊中之意私語僚相矣退聞前後臺閣聲討之論可見包藏之至凶關係之甚重雖以我先王涵覆之聖德而或鞫或竄一付公議其名尙在丹書其孫至拔科榜不可以年久事宿而輕議曠蕩之典也審矣重逢是歲聖心興感前後恩典皆出於奬義酬功而功罪不可相揜彰癉不可相混藉令德鄰奉使有勞所坐旣重非勞可贖況號召之命出自朝廷與挺身倡義大有異焉功無可紀罪有難赦遽然疏釋奈隄防何臣猥忝大官旣不能明白敷奏於承問之初又不能直截致討於收議之時昏昧稽緩罪不容誅伏乞亟降威譴以安賤分焉取進止答曰省箚具悉卿懇功則有可紀罪不至難赦彰癉未必爲相混予雖急於恢蕩寧有一毫放弛於辛壬之大義大防而有是擧也卿須休慮安心視事仍傳曰此批答遣史官傳諭
정조 12년
副校理李東稷修撰李尙度副修撰金啓洛等箚曰伏以臣等於昨日趙德鄰黃翼再等處分竊有所萬萬憂歎者噫彼德鄰之乙巳一疏旨意叵測關係莫重伊後鞫庭之遽宥謫路之徑斃尙切輿情之憤惋其不可以歲月之稍久事端之已陳有所寬貸也明矣至於翼再則戊申之鞫旣未究竟妖婢之招又成證左亦不可遽議疏釋而今因嶺人之猥呈冊子不待核實特降異恩遽爾全釋臣等固知我殿下今日處分寔出於追懷舊甲仰述恢蕩之德意而義理不可不明也隄防不可少弛也三尺至嚴罪籍俱在而只憑不分明之私錄遽滌大干係之罪名王法之隳損物情之驚惑當復如何喉院之屢次覆難亶出公憤臺閣之交章爭執亦是職分而側聽經日尙靳反汗已不勝其抑鬱而昨夕諸承宣重入之後辭敎或欠於寬容擧措亦近於摧折臣等不料聖明之世有此過中之擧也憂憤轉深愚衷益激玆敢相率仰籲伏乞聖上更加三思亟允承宣臺臣之請還寢成命以嚴邦憲焉取進止答曰省箚具悉不允
정조 12년
正言鄭來百疏曰伏以不可不嚴者隄防也不可不審者伸辨也事係年久則雖或有情罪之可恕可疑者其不可徑先容議而尤致審愼也明矣而況近年以來國綱漸益解弛前後之名係丹書者毋論負犯之輕重輒皆稱冤呼籲至煩天聽事之猥越莫此爲甚此誠可禁不可啓也今此趙德鄰黃翼再等事當時事情臣固年淺未能諦悉而旣關隄防且係年久則只憑道儒之齊籲遽令罪名之蕩滌殊有欠於刑政審愼之道也喉院之始而繳納繼以陳疏可謂得惟允之職而乃反屢費辭敎終靳允可臣於是竊不勝憂慨之至伏願亟恢聖度收還成命焉臣於日昨陪扈歸路重得寒感頭疼目眩咳喘滋甚委頓床笫食飮全却殆不省事蘇完無期歷日瘝曠如添一病伏乞聖慈俯垂矜諒亟遞臣職俾便調理千萬幸甚省疏具悉處分豈無商量乎爾其勿辭從速察職
정조 12년
校理徐配修疏曰原疏不載
정조 12년
戊申十一月十二日辰時上御誠正閣左副承旨入侍時左副承旨李祖承記事官金孝建尹行任金祖淳以次進伏訖上命時秀讀公事訖仍命退承史以次退出
정조 12년
傳于李時秀曰傳香承旨馳詣永陵奉審摘奸以來
정조 12년
傳于李敏采曰左副承旨入侍
정조 12년
李祖承啓曰漢城判尹徐有防依下敎來待矣傳曰入侍
정조 12년
兵曹口傳政事宣傳官柳孝臣備邊郞洪棆相換
정조 12년
兵曹禁衛中軍單李萱
정조 12년
以平安監司狀啓碧潼郡守李漢佐限明年麥秋仍任事傳于李敏采曰依狀請施行事分付
정조 12년
李敏采以禮曹言啓曰咸鏡道觀察使封進今十一月令宗廟薦新生靑魚今始來到而景慕宮薦新靑魚則以慶尙道所封薦進而本道退封狀啓頃已啓下矣莫重薦享不可後時故以咸鏡道觀察使加封靑魚今十四日一體薦進何如傳曰允
정조 12년
戊申十一月十三日辰時上御重熙堂左承旨入侍時左承旨李時秀記事官金孝建李相璜金祖淳通禮李光遇以次進伏訖上命書傳敎曰逢今年諱辰享事未能親行情禮缺然十六日永陵忌辰祭遣大臣攝行祭文當親撰矣又命書傳敎曰是年是日感舊冞切況帶礪舊甲又在是年乎春間雖已致祭尙未錄後可謂欠事豐陵府院君孫趙雲翊初仕調用年或未滿限以支孫年滿人中先爲調用事分付上曰再明日永陵諱辰祭官獻官以大臣差出執禮大祝皆以時任玉堂塡差一依親享例爲之事分付命退諸臣以次退出
정조 12년
戊申十一月十三日午時上御重熙堂漢城判尹入侍時左副承旨李祖承假注書趙台榮記事官尹行任金祖淳漢城判尹徐有防以次進伏訖上曰各部之抄戶文書何當磨勘耶有防曰今方星火修整當於今明內可以告畢矣上曰至後天氣頗寒木綿發賣窮民必當顒望決不可稽緩各別申飭可也有防曰抄戶文書當依聖敎更爲申飭而聞木綿數百同先爲入來而餘數則姑未來到木綿齊到後方可發賣矣命書傳敎曰事關民事豈可以齋日而不言乎抄戶之政纔已申飭而今聞判尹言數日內文書當磨勘云木綿則尙不齊到朝令之下如是稽滯極爲未安令廟堂嚴飭該曹該道俾令不多日內分給上曰圃署貢人加給事已爲擧行乎有防曰其翌日卽爲出給貢人莫不感幸矣上曰西眞果供上事貽弊自來多端今年則供上日字比前太少貢人輩必當紓力矣有防曰西眞瓜供上事誠如聖敎而事關御供不敢仰達矣上曰日字多則弊隨而多此不得不一番定式矣有防曰日字多少惟在自上處分矣上曰自明年爲始西眞瓜供上以十五日爲限事定式可也有防曰臣旣親承聖敎以此分付本署乎上曰卿旣承筵敎不必更爲傳敎矣上曰戶曹判書入侍賤臣承命出與戶曹判書徐有隣偕入進伏命書傳敎曰李提督家旣有購第建祠之命而不祧之典出於義起不可無紀實之文提督祠堂記玆以製給其孫致祭日宣讀後揭板祠中以華族爲同宗其先又壬辰撰奏之李文忠而又是原任文衡也內閣也判府事李福源書之揭板令戶曹主管爲之事分付況逢今年有此擧實出風泉之思提督之未配宣武祠每以爲欠典而春初欲令別爲致祭而未果提督家致祭日遣承旨一體致祭宣武祠此正古人所謂歲暮春秋無地可讀者也購第等事勿踰此歲事申飭該曹聞於月前摘奸史官回奏之言廟宇荒落所見憫然云斯速修改事分付該曹平壤武烈祠李提督兄弟及石尙書張楊諸人竝享云京廟設祭之日鄕祠亦宜竝擧武烈祠亦爲遣承旨致祭祭文竝當親撰矣日字則何必涓日乎隴西李譜年前出來東國只有一本其書中以己酉年十二月十一日爲提督生年月日以今年此月日設祭仍令禮曹明年是日更爲提稟事分付原譜自內閣致祭日出給本家使之同奉祠宇向於李宗胤拔例調用亦有下敎中原望族何拘我東官方爲敎況李萱乎生年己酉與提督同庚殆若爲萱存錄而準備者然此可謂先蔭閫禦履歷亦豈可云云乎前府使嘉善李萱亞將除授今日內各營門中作窠單付事分付有隣曰李提督享事特定不祧命度支購第建祠親製其記文珍藏其譜系又以降嶽之日仍致賜酹之恩崇報之典靡不庸極絲綸渙發瞻聆俱聳李提督功烈與楊經理一般而今番建祠後致祭事體尤爲自別祭品依宣武祠例擧行事分付該曹何如上曰以豕一口餠一器實果三器泡湯一器麪一器酒三酌燭二丁爲式此後致祭時皆用此例自太常進排執禮大祝以文官未通淸參上爲之齋祝掌牲令以武官五品以上爲之服用器服旣命遣閣臣致祭又兼將任一提學金鍾秀進去可也出擧條命退諸臣以次退出
정조 12년
傳于李敏采曰左副承旨馳詣宗廟同副承旨馳詣景慕宮奉審摘奸以來
정조 12년
傳于李時秀曰昨日奉審承旨入侍
정조 12년
傳于李敏采曰仕進外當該閣臣一竝從重推考
정조 12년
李時秀以禁衛營言啓曰本營中軍李文德改差代依傳敎前府使李萱單付啓下之意敢啓傳曰知道
정조 12년
李亨元以刑曹言啓曰因承政院啓辭與院隷符同僞着該倅手署別監出付攸司照律重治該別監白聖奎李禧謙杖一百收贖今日內發配司謁亦令攸司決杖收贖放送事命下矣取考律文則大明律詐僞制書條有曰若詐僞五軍都督府六部文書套畫押字者杖一百流三千里其餘衙門者杖一百徒三年依此律當該別監崔命麟杖一百收贖後徒三年定配於原春道金化縣別監白聖奎李禧謙各杖一百收贖後白聖奎忠淸道洪州牧李禧謙黃海道遂安郡竝定配所卽爲押送司謁金忠大崔昌祿竝杖一百收贖放送之意敢啓傳曰知道崔命麟不足責收贖
정조 12년
李亨元以刑曹言啓曰頃因黃海道兎山居金宗麗擊錚原情判付內雖以前官子之事爲說無異語侵官長此等民習不可不嚴繩而大抵甲辰勅行本邑倅多有干科之事擬欲摘發勘罪因其貶第下考未果矣本事之必無以現發他事推之難保其信然令道臣詳査報來後稟處上言人亦令道伯勘罪事分付事判下據應問各人拿致營門逐條盤覈詳細回移之意行會本道矣卽接黃海監司嚴思晩移文則以爲支勅時民錢貸用事崔起興趙德良許橧等所納爲九百五十兩金宗麗以支勅都監自當之數爲五百六兩而其中許橧處八十兩已爲還報其餘一千三百七十六兩果爲未報墓舍新建時動民赴役事觀於諸人之招吏校自願赴役之說容或無怪家舍及民田勒買事家爲二十間半田爲二十二日耕而今以宋相心等所供觀之其非勒買的然無疑作洑事主張之黃士寬前以此事已爲定配四口一賞之券推來於金光義處而朴師宅招內水稅租輸置於前縣監墓舍云則似不無參涉之跡云矣蓋金宗麗之構訴前縣監者凡爲四條而今觀本道査報則墓舍之役民田土之强買參以諸招自歸落空至於洑畓水稅之私斂勅需濫貸之不報誠是非法而但其時監色之招初則初無干涉於築洑之事又曰所貸錢七百兩三月分錢主依數受去其餘則充報於勅庫留錢之意納供矣及其再招則一從宗麗之所告或稱水稅輸納於墓舍或稱許橧處所貸錢八十兩還報其餘千餘兩果爲未報云各人等之招前後變幻不無可疑之端前縣監處不可不一番査問後可知其虛實而係是朝官有非本曹所可推覈者兎山前縣監尹昌淳依例移義禁府處之何如傳曰已處分此草記置之
정조 12년
戊申十一月十四日巳時上御重熙堂宣亭閣左副承旨入侍時左副承旨李祖承記事官金孝建尹行任金祖淳以次進伏訖上曰寧陵令林泰遠使之入侍賤臣承命出與寧陵令林泰遠偕入進伏上曰忠愍公於汝爲幾代祖乎泰遠曰於臣爲高祖矣上曰忠愍日錄有之否泰遠曰臣家有之矣命入親覽訖上命書傳敎曰向見先正文集中忠愍傳有其詳在日錄之而語忠愍玄孫泰遠使持日錄來待而在齋郞直所今日始召見之詳問其家事實聞來益覺歎仰名將義士從古何限而豈有如忠愍之功之節乎聞忠州㺚川忠烈祠以先朝丁未冬賜額院宇因子孫之貧寒俎豆之場鞠爲茂草予於御極之後令三營門分送物力修治秋間因宣諡事竝及院宇之守護今聞以至階戺墻垣尙多未卽修葺云自本官隨毁除治旣有朝令之新定式則該道擧行之如是稽忽極爲駭然當該道臣推考仍令該曹更加嚴飭竝與院宇一新修葺聞其肖像渝色方議移模云亦令度支長定送畫工模出後形止使之狀聞事分付先朝特賜書院田土尙忠之聖意烏可不追述聞其塋域距院爲相望云守塜三戶以京保中令該曹劃給事分付命退諸臣以次退出
정조 12년
戊申十一月十四日午時上御重熙堂昨日奉審承旨入侍時右承旨李亨元假注書趙台榮記事官李宗烈記注官金鳳顯以次進伏訖上曰昨日奉審俱爲無頉乎亨元曰然矣上曰行祭廳改建後觀瞻差勝乎亨元曰然矣上曰所經道路何如亨元曰鵂巖以西下雪不至大段故行路亦甚不難矣命退承史以次退出
정조 12년
兼都承旨沈豐之坐行左承旨李時秀坐右承旨李亨元坐直左副承旨李祖承坐右副承旨尹行元坐同副承旨李敏采坐直注書金孝建病一員未差假注書李貞運藥房直趙台榮仕直事變注書申星模仕
정조 12년
傳于李時秀曰傳香承旨馳詣永陵綏吉園奉審摘奸以來
정조 12년
李敏采啓曰賜諡官韓用龜未付軍職而只以兼銜肅單遽然來呈臣之矇然捧入不勝惶悚而文兼韓用龜推考警責何如傳曰允爾亦推考
정조 12년
兵曹口傳政事副司果韓用龜
정조 12년
李亨元啓曰入直將官番單子如有連爲受點者則該營來言本院以爲微稟事已有定式而今此訓鍊都監局別將金道煥連爲受點仍番而不卽來告關係師律誠極未安該營大將從重推考兵曹入直堂上亦有不能察飭之失推考警責何如傳曰當次人李周爀使之當日替直可也
정조 12년
李敏采以弘文館言啓曰本館上番闕直事甚未安校理徐配修卽爲牌招入直何如傳曰允
정조 12년
李敏采以弘文館言啓曰本館上番闕直事甚未安修撰李尙度卽爲牌招以爲姑陞入直之地何如傳曰允
정조 12년
李敏采以弘文館言啓曰本館上番闕直事甚未安今日政新除授玉堂待下批仍卽牌招以爲推移入直之地何如傳曰允
정조 12년
有政吏批判書宋載經參判朴祐源牌不進參議李洪載進同副承旨李敏采進啓曰判書宋載經參判朴祐源竝牌招不進小臣獨政未安何以爲之敢稟傳曰只出緊任以韓用龜李益運爲校理鄭東觀爲副校理金衡柱爲龜城府使鄭始淵爲輸城察訪
정조 12년
兵批判書李文源參判具㢞參議宋銓病參知柳誼入直進司直李殷模司果鄭致淳
정조 12년
李敏采以兵曹言啓曰卽接南所衛將安德鵬牒報則金虎門南邊連接行閣簷椽之下築墻處土石所頹缺四面爲尺許云雖與金虎門地是咫尺晝有門卒把立夜則門外亦有搖鈴亭軍士守直而其在審愼之道不可不防遮爲先令紫門監以杻把子堅實補缺犯守軍兵則以金虎門入直軍四名除出限修補間嚴加守直之意分付何如傳曰允與該門軍直所不遠把守一款置之只令申飭巡察可也
정조 12년
李亨元以司僕寺官員以一二提調意啓曰旌義前縣監吳允國遞任進上馬二匹今纔上來禾毛色別單書入依例內廏立養而進獻事體何等嚴重兩馬俱爲孱劣瘦瘠特甚事極駭然當該封進旌義前縣監吳允國推考警責何如傳曰允
정조 12년
戊申十一月十五日辰時上御重熙堂左副承旨入侍時左副承旨李祖承記事官金孝建尹行任金祖淳以次進伏訖上曰王大妃殿進御一錢重人蔘粟米飮自明日停止桂枝六君子湯自今日一貼式煎入出榻敎命書傳敎曰昨撰李提督祠堂記今下林忠愍扁祠表閭綸音筵退未及歸院金忠壯家宣諡賜祭官復命以家藏遺稿手蹟來呈事若湊合而有不偶然者予取而讀其文見其筆開卷便已颯颯有生意如見伊人一字一嗟不覺掩卷良久況在其後孫之心乎一方志士之感乎嘗聞我國介在蝶域風氣所局意象亦拙重以黨私戕賢害正之斧鉅物我先着淵膝逈殊予則曰以若風氣爲若黨私雖使夔卨管葛之才復起難容於世云爾不惟忠壯之被禍由於異臭之小人忠武忠愍皆莫不然以至學問以鳴世亦然文章以鳴世亦然經綸事業之鳴世亦然求其祟在小人之黨私寧不痛限然不泯者公議不沫者英爽千歲在前百歲在後理有屈而必伸冤無往而不雪此或爲忠臣志士慰寓之一助耶若令忠壯有知英雄之淚必不禁簌簌忠壯公金德齡遺稿手蹟令湖南伯模刻刻頒之道內板本藏之忠壯院宇林忠愍夫妻之忠烈成雙而昨旣表其閭況忠壯兄弟至孝爲效忠之本而其夫人之孝與忠匹美俱完兄弟夫婦之殺身殉國而卓卓凜凜至于今塗人耳目迄無旌異之典豈非欠事令地方官立石表其里曰贈兵曹判書忠壯公金德齡贈貞敬夫人興陽李氏忠孝之里仍以其兄忠臣贈持平金德弘同載碑記以示朝家曠感而厚報之意又命書傳敎曰聞義州地有金文正林忠愍遺祠是地是祠豈獨鄕人士女之指點咨嗟朝家亦爲之激感書院賜額雖屬禁典想其奕奕英爽尙有睠顧夷猶者似此妥侑之所合施另異之典況同享者皆古之名賢也兩祠分在州治與山城邑人呼以南北祠云特令攸司就南祠宣號曰顯忠北祠曰紀忠宣額日遣承旨致祭又閱忠愍手撰遺事日錄其夫人之被執也對敵仰天呼曰吾家翁爲大明之忠臣吾卽忠臣之妻也當歸從良人於地下同爲大明之鬼遂自決若夫若婦可謂匹美竝休表閭之只及貞敬寔由未遑令地方官卽其閭改旌之曰有明摠兵朝鮮國贈崇政大夫議政府左贊成諡忠愍公林慶業贈貞敬夫人全州李氏忠烈雙成之閭命退諸臣以次退出
정조 12년
兼都承旨沈豐之坐行左承旨李時秀坐右承旨李亨元坐直左副承旨李祖承坐直右副承旨尹行元藥院直同副承旨李敏采坐注書金孝建病一員未差假注書李貞運藥院直趙台榮仕直事變假注書申星模仕
정조 12년
李祖承啓曰藥房都提調金熤提調沈豐之副提調尹行元爲承候來待矣傳曰入侍
정조 12년
李祖承啓曰領議政金致仁判府事徐命善領敦寧洪樂性判府事李福源左議政李性源右議政蔡濟恭爲承候來待矣傳曰入侍
정조 12년
李祖承啓曰時原任閣臣爲承候來待矣傳曰入侍
정조 12년
傳于李祖承曰左副承旨入侍
정조 12년
戊申十一月十六日午時上御重熙堂左副承旨與戶曹判書郞廳入侍時左副承旨李祖承假注書趙台榮記事官李相璜金祖淳戶曹判書徐有隣郞廳鄭東敎以次進伏訖上曰關西木看色次入之祖承跪進上曰木品之如是麤劣誠駭然矣有隣曰尺數亦不滿疋極爲怪駭而上來者皆如此關西所在各樣木亦可推知矣上曰盡爲連尺乎有隣曰俱爲連尺矣命退諸臣以次退出
정조 12년
兼都承旨沈豐之藥院直行左承旨李時秀病右承旨李亨元坐直左副承旨李祖承坐直右副承旨尹行元坐同副承旨李敏采病注書金孝建病一員未差假注書李貞運藥院直趙台榮仕直事變假注書申星模仕
정조 12년
李祖承啓曰來二十一日輪對日次矣敢稟傳曰爲之
정조 12년
以修撰李尙度牌不進罷職傳旨傳于李祖承曰只推更爲牌招
정조 12년
以校理韓用龜李益運副校理鄭東觀牌不進罷職傳旨傳于李祖承曰只推更爲牌招
정조 12년
以全羅監司狀啓大靜縣監李昌會以親年法不當往赴令該曹稟處事傳于李祖承曰意或有老親伊時望單留中問于承宣而曰以不然云故使之啓下矣觀此狀辭該曹事難免不審該堂推考前縣監李昌會仍任時縣監辛翊寧道內他邑卽爲相換竝令除朝辭赴任事分付仍以此意回諭
정조 12년
吏曹口傳政事大靜縣監辛翊寧咸平縣監沈錫相換沃溝縣監李昌會仍任事承傳
정조 12년
李亨元以兵曹言啓曰禁軍別將申應周身病猝重時月之內無望供職屢度呈狀乞遞實病旣如是則領軍重任不可久曠今姑改差何如傳曰允
정조 12년
兵曹口傳政事以李漢泰爲禁軍別將
정조 12년
李亨元以兵曹言啓曰今十一月十七日武臣堂上朔試射日次而內外中日旣已停止不得爲之之意敢啓傳曰知道
정조 12년
李亨元以禁衛營言啓曰本營前軍色從事官李敬五以本職弘文館副應校罷職矣今已敍用仍差從事官使之察任何如傳曰允
정조 12년
司諫沈埉疏曰伏以今年卽戊申回甲也我殿下樹風之典奬節之方宜乎靡不用極而第伏覩日昨傳敎中有趙德鄰黃翼再罪名蕩滌之命豈意聖明之世有此過當之擧也臣於是竊不勝憂慨者敢此仰陳焉噫彼德鄰乙巳一疏實是窮凶不道之斷案也其旨意之陰慘腸肚之巧惡眞與逆億敎文中句語相爲表裏後來一路之詿誤煽動未必不嚆矢於此矣歲雖寢久人孰不知今若以召號一節遽置於疎釋之典則百世之公議無以可伸而盛代之刑賞不得其中矣且況召號本非渠自倡義而別無可紀之績則自來凶肚豈有革悛之可言哉今此特命實有關於隄防者明矣至於翼再則關係亦復如何戊申鞫旣未究竟妖賊之招又成證左則固不可容易議到而伏惟我先大王五十年治謨不出於恢蕩二字而惟彼翼再之名尙在罪籍則其罪之難贖卽此可知矧今義理益晦世道漸壞之時蕩滌其千古難貰之罪則大聖人包容之德非不至矣而安知無凶孽逆裔因此而生希覬之心哉伏願殿下更加三思還寢成命以嚴邦憲焉因伏念臣衰鈍之狀庸陋之實已悉於前懇而近日以來昏眩痰喘遇寒添劇負席宛轉殆無寧日甚至目下一言亦後於人迷鈍之恥尸素之歎當復如何哉以此以彼不可因仍冒據也決矣更乞聖慈察臣愚懇亟削臣所帶職名以重公器以安微分焉省疏具悉勿煩爾其勿辭察職
정조 12년
正言尹悌東疏曰伏以我聖上以天地之仁恢山藪之量凡於曠蕩之恩疏通之典無微不擧無幽不燭擧國含生孰不欽仰而今此趙德鄰黃翼再等處分則曠蕩之過而涉於隄防之陵夷疏通之過而幾於紀綱之紐解以殿下之明聖何不念及於此耶彼兩罪人之當時負犯臣以年少新進未諳事實不敢隨衆爭執而今見諸臣章箚及大臣收議則兩人之罪決不可以歲月之稍久有所容貸也審矣道儒齊籲不免妄率之科而特敎蕩滌實欠番愼之政更加三思亟寢成命是臣區區之望也臣有八耋偏母素抱貞疾今當寒節病情越添完轉床笫氣息凜綴離捨供職萬無其望不合言責猶屬例讓伏乞聖慈俯垂矜諒亟遞臣職以便救護不勝幸甚省疏具悉勿煩再其勿辭救護母病
정조 12년
獻納金光岳疏曰伏以陽復不遠邦籙維新臣民顒祝此時尤切仍伏念臣鄕谷愚迷之人百無可取臺閣言責之任萬不近似而早竊科第濫通臺選頂踵毛髮罔非聖恩有除輒膺未敢或辭雖緣義分之粗伸實多罪戾之冞積居常悚蹙若隕淵谷迺者除旨之下又復抗顔出肅臣之廉義放倒到此益無餘地而乃反仍因蹲冒則尤貽淸朝之羞辱臣旣自知人將謂何況臣間經重病尙有餘症房闥之間不善運動人之見之者莫不憂之且自數日以來重添毒感寒痰內結危形外現頃刻有垂盡之狀雖以臣廉隅左右思量實無束帶供職之望玆敢略構短章仰籲於天地父母之前伏乞俯垂鑑諒亟遞臣見帶之職以安私分仍治臣瀆擾之罪以肅朝綱焉臣方祈免之不暇豈敢贅陳他說而事在目下不容終默惟聖明垂察焉噫今日國事莫過於明義理嚴隄防而天綱太恢王章不擧甚至於棘中通書而亂逆之無忌憚極矣群下拿鞫之請實出公議而尙未蒙允愈此已失刑之大者也況此趙德鄰黃翼再罪名蕩滌之命又何爲而降也伏惟我殿下愴舊甲之重回軫嶺人之齊籲不詢在廷乃有此過中之擧臣愚死罪竊不勝憂慨之至其所謂封納冊子當此奸僞日滋之時其不可準信也明矣若其乙巳凶疏關係至重戊申逆招情跡可疑以言乎其功則實無毫末之可紀以言乎其罪則尙切輿情之齊憤其可以歲月之稍久事端之已陳有所寬貸乎諸臣之所爭者公法也殿下之所施者誤恩也恩不掩公義理固然罪而猶寬隄防漸壞伏願聖上特寢成命以嚴大防焉噫近年科場之弊奸僞百出莫可矯救而伏見昨秋黃海道監試榜目則成川李百源卽臣曾所知面者而稱以松禾人見參於初場外方之只許各本道赴試之法必考三式年入籍之意顧安在哉且本道之內亦有左右道之區別固不敢互相冒赴況以關西之人冒赴海西之試乎是必符同奸吏圖出僞籍致有此無前之擧推此以見則臣之所聞所知外亦安知無此等患耶本邑之不能檢察試官之不能摘發誠極駭然事雖稍久不可仍置臣謂李百源爲先拔去於原榜中該縣監及該試官竝施譴罷之典伊時從中弄奸圖籍之人亦令本道道臣嚴査重勘以懲日後之弊焉選擇守令卽我聖上憂民之至意臨政必飭辭敎懇惻秉銓之臣非不惕念奉行而第排擬之際未保其皆得其人則黜陟能否惟在方伯之考績而近來考績之法太欠綜覈過爲闊略只以殘邑小縣苟充一二中下以爲彌縫塞責之計公法之不行民情之未厭未必不由於此顧今殿最之封進不遠銓曹之大政且近臣謂更爲嚴飭兩銓及各道道臣其差擬之際黜陟之間必也毋拘顔私勿顧地處各別擇人各別考績無負聖上宵旰之憂焉守令年限之法自來嚴重昭載法典則向來蔡緯夏之差遣慈山雖出特恩有違公格況其人旣衰耗政多昏憒不堪爲字牧之任臣謂慈山府使蔡緯夏爲先改差亦願聖上克守成憲以嚴限年之規焉省疏具悉首陳事勿煩次陳事處分豈無意乎李百源事該縣監事事關科場不可只從所請令道臣詳査狀聞後當處分試官事不察不是異事其在嚴科場之道不可無飭依施令本道査勘擧子地方官試官之外更以從中容奸之人査出勘處之謂乎爾言旣如此依施考績申飭事貶月當前所陳是矣以此嚴飭京外蔡緯夏事當初差遣只知其人之頗可堪過年限未及思之至於疵政遠外風聞有難盡信誠如爾言該道有道伯豈必處分不允爾其勿辭察職
정조 12년
戊申十一月十七日申時上御重熙堂坐直承旨入侍時左副承旨李祖承假注書趙台榮記事官李相璜金祖淳以次進伏訖上命書獻納金光岳疏批命書傳敎曰守令有窠政官待開門牌招開政命退承史以次退出
정조 12년
兼都承旨沈豐之坐行左承旨李時秀坐直右承旨李亨元坐左副承旨李祖承坐直右副承旨尹行元藥院直同副承旨未差注書金孝建病一員未差假注書李貞運藥院直趙台榮仕直事變假注書申星模仕
정조 12년
傳于沈豐之曰左承旨牌招
정조 12년
傳于李時秀曰中官崔鳳佐拿處
정조 12년
以崔鳳佐囚單子傳于李時秀曰付過放送
정조 12년
有政吏批判書宋載經參判朴祐源牌招不進參議李洪載進左副承旨李祖承進啓曰判書宋載經參判朴祐源竝牌招不進小臣獨政未安何以爲之敢稟傳曰只出緊任以李書九爲校理林道浩爲副校理徐美修鄭致淳爲修撰張成漢爲豐川府使李東鉉爲康翎縣監
정조 12년
兵批判書李文源進參判具㢞入直進參議宋鍈參知柳誼病右承旨李亨元進以閔光升爲五衛將安百漢爲訓鍊僉正同知二單李儒慶元弼孫副司正柳孝臣
정조 12년
李亨元以兵曹言啓曰部將金宗鉉身病猝重時月之內萬無起動供職之望呈狀乞遞病狀旣如是則輪番之任不可久曠今姑改差何如傳曰允
정조 12년
李祖承以左邊捕盜廳言啓曰本廳兼從事官尹芮基身病猝重勢難察任改差何如傳曰允
정조 12년
戊申十一月十八日辰時上御誠正閣都承旨入侍時兼都承旨沈豐之假注書趙台榮記事官李宗烈記注官金鳳顯以次進伏訖上曰守禦使入侍賤臣承命出與守禦使金鍾秀偕入進伏上曰近來日寒頗劇卿之老母連得無𧏮乎鍾秀曰僅得無病矣鍾秀曰向承孝昌墓植木之敎而白虎邊見江處植以小木則難望責效以稍大之木種之似好矣上曰唯命書榻敎曰同副承旨許遞前望單子入之待下批牌招察任命退諸臣以次退出
정조 12년
戊申十一月十八日未時上御重熙堂左副承旨入侍時左副承旨李祖承假注書趙台榮記事官李相璜金祖淳檢校直提學徐有防以次進伏訖上曰雪後日氣頗寒矣有防曰昨日風雪之餘今此寒意稍緊而江水始有氷合之意云矣命祖承讀公事仍書判付訖命退諸臣以次退出
정조 12년
兼都承旨沈豐之藥院直行左承旨李時秀坐直右承旨李亨元坐直左副承旨李祖承坐右副承旨尹行元坐同副承旨未差注書金孝建病一員未差假注書李貞運藥院直趙台榮仕直事變假注書申星模仕
정조 12년
李祖承啓曰臣今日冬至望闕禮習儀進去下直之意敢啓傳曰知道
정조 12년
李亨元啓曰卽聞去夜宣仁門外面有白紙諺書所付者卽三陟民人搆捏其邑倅者云闕門事體何等嚴重而奸民之乘夜潛到敢以諺紙粘付者萬萬無嚴門內之守門將及門卒雖在下鑰之後慢不省覺固已駭然而門外旣有該營之考察搖鈴之衛卒則不能登時捕捉禁止之狀尤極寒心常時不善禁飭亦不可無警摠府入直堂上及兵曹當該堂上該營大將推考摠府入直郞廳及當該守門將所當重勘而本院請推之外無他可施之罰何以爲之敢稟傳曰允門內之守門將何以知之摠府堂郞及守門將論罪事置之搖鈴將所管旣在兵曹入直堂上推考分軍衛將部將拿處本兵無不統察當該判書亦爲推考付榜三陟民人令兵判斯速推捉取招後考律處斷以懲遐土頑民之習該營考察旣已摘納大將推考分揀可也
정조 12년
傳于李亨元曰左承旨與戶兵判入侍
정조 12년
傳于李亨元曰禮兵房承旨入侍
정조 12년
以南柱老金鍾翕囚單子傳于李時秀曰分揀放送
정조 12년
兵曹口傳政事以柳鎭恒爲守禦中軍
정조 12년
李亨元以兵曹言啓曰今十一月二十日文臣朔試射日次而內外中日旣已停止不得爲之之意敢啓傳曰知道
정조 12년
李亨元以兵曹言啓曰依下敎水原府充軍罪人池養謙放送之意敢啓傳曰知道
정조 12년
李亨元以刑曹言啓曰全羅道順天居金致益良賤辨別事任實居金召史爲其夫朴春根殺獄稱冤事平安道成川居李召史爲其夫金於仁者殺獄稱冤事俱爲擊錚今九月初九日因判付行査矣日限已過尙不封啓各該道臣爲先推考何如傳曰允
정조 12년
戊申十一月十九日午時上御重熙堂都承旨軍士房承旨入侍時都承旨沈豐之右承旨李亨元記事官金孝建李相璜金祖淳以次進伏訖上曰王大妃殿問安隔間有痰滯之意大體有外寒內熱之氣醫官等與之相議製進湯劑可也豐之曰六君子湯甚平順爲好云矣上曰然則本方中加和解之劑數種則爲好矣上曰義州致祭承旨何時發行則爲好耶亨元曰趁今下往歲前可得復命矣命退諸臣以次退出
정조 12년
戊申十一月十九日申時上御重熙堂左承旨與戶兵判入侍時行左承旨李時秀假注書趙台榮記事官李相璜金祖淳戶曹判書徐有隣兵曹判書李文源以次進伏訖上曰王大妃殿進御桂枝六君子湯停止加減正傳二陳湯自明日一貼式煎入出榻敎上曰關西木連尺加入爲幾同乎有隣曰其中或有二十七八尺之疋故添入爲五十九同零矣上曰儲置關西木欲爲不虞之用而所在皆如此寧有如許道理乎有隣曰誠駭然矣上曰發賣當以何日爲始耶冬序漸闌以速爲之可也有隣曰二十一日始欲發賣矣上敎文源曰今番都政初仕邊將窠爲幾何耶文源曰初仕爲十二窠邊將爲九窠矣文源曰禁軍七百人中實差三百五十人則十二朔皆有祿米預差三百五十人則冬三朔無祿米只有木四疋當初磨鍊之不均似由於米邊之不足而預差之前後呼訴非止一再朝家亦有軫念之意本曹屢欲變通而以經費之不敷迄今未遂矣今聞渠等所訴則以爲稅大同卸下入倉時馬夫色掌專當擧行而役價則每石三合五夕自來定式而計之則殆近千名除出七百石每石定價四兩移納於軍資倉以預差木條純錢上下以爲渠等冬三朔祿米之資云惟此預差祿米變通之論已多年所而米條不裕未及變通今此所訴旣如此馬夫色掌亦欲納米受價蓋預差之三朔所受木合爲二十八同而以純錢計之則合爲二千八百兩此可爲米每石四兩七百石之價若以七百石分排預差之三朔祿米則每人一朔爲十斗三朔合爲二石此在禁旅實爲莫大之惠在馬夫便同作貢受價可謂彼此兩便而於經費亦無一分所損以此定式永久遵行恐合事宜事係變通敢此仰達下詢大臣處之何如上曰依爲之出擧條命退諸臣以次退出
정조 12년
戊申十一月十九日申時上御誠正閣召對入侍時檢校直提學李秉模參贊官李亨元侍讀官李益運檢討官李太亨假注書李貞運記事官李相璜金祖淳以次進伏訖上命益運等讀節酌通編第六卷答黃商伯書自已發止爲之也上曰文義陳之也益運曰此言聖學之工而以中途之廢爲戒矣詩云靡不有初鮮克有終書曰爲山九仞功虧一簣以武王之聖豈有執德不固之病而蓋是召公責難之義也臣敢以念終始典于學六字仰勉焉伏願體念焉太亨曰通編一書論學處甚多而裨益於政敎者有之其答詹元善書有曰若人人內顧其私各爲自逸之計則分義廢矣此實切中近日時弊矣苟能爲官擇人久任責成俾各人人盡分則此弊庶可以矯革矣伏願深留聖意焉上曰爾等之言皆好矣命退諸臣以次退出
정조 12년
兼都承旨沈豐之坐行左承旨李時秀坐右承旨李亨元坐直左副承旨洪文泳牌不進右副承旨尹行元藥院直同副承旨徐有成坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
以禁府都囚徒傳于李亨元曰李鼎烈罷職放送
정조 12년
李時秀以禮曹言啓曰寧陵令林泰遠以忠愍公畫像移模旌閭看檢事今方下往忠州地本陵冬至祭享時兩官不可不備員合有變通之道令吏曹以他司相換何如傳曰允
정조 12년
有政吏批判書宋載經進參判朴祐源牌不進參議李洪載進右承旨李亨元進以成德雨爲應敎尹致性爲校理宋翼孝爲修撰安秀民爲戶曹佐郞李尙度爲修撰洪昌猷爲軍器判官鄭㝡行爲監察閔昌爀爲東學敎授寧陵令林泰遠瓦署別提尹光柱相換
정조 12년
兵批判書李文源進參判具㢞參議宋鍈病參知柳誼入直進行左承旨李時秀進以李近胄爲都摠都事崔必濟爲部將同知單劉宗大知事申義淸加設減下副司直李敏采副護軍兪漢謨慶尙右兵虞候趙拓壤今加折衝
정조 12년
吏曹參議前望單子入之李祖承落點
정조 12년
承旨前望單子入之洪文泳徐有成落點
정조 12년
兵曹以任嵂爲禁軍別將
정조 12년
李亨元以吏曹言啓曰今此各陵冬至祭獻官中時無職名人員令該曹口傳付軍職何如傳曰允
정조 12년
李時秀以文禧廟營建廳言啓曰本廳堂上知敦寧府事臣尹蓍東與郞廳戶曹正郞臣鄭東敎進詣本廟奉審則廟內外俱無頉處之意敢啓傳曰知道
정조 12년
李時秀以禮曹言啓曰義州顯忠祠紀忠祠宣額致祭吉日令日官推擇則來十二月初三日爲吉云以此日定行而祭文令藝文館撰出祭物及執事官令本道差定進排事知委擧行何如傳曰允更思寒節事役不無貽弊民邑之慮待開春擧行臨時卜日草記武烈祠致祭日字可謂移易不得依初下敎爲之可也